정조 16년 · 목
大協書啓以爲臣於前月二十四日伏承杆城襄陽高城等邑慰諭安集之命卽日登途先就道臣商度事情轉至被燒三邑各與該邑宰遍審燒戶諸般形止已爲次第陳聞蓋自火燒日至臣馳到不過一望之間而該邑已多措處着意經始道臣又分遣親幕營校拮據蕫飭各盡其方小殘戶則作舍粗完大中戶則姑先結幕待農隙更欲築室以爲完居之計從今以往數百里內一千生靈各奠厥居無一夫失所之患仍又招集被燒民於各其所屬倉厫布告恩諭繼頒別恩典米包則髫白齊聲攅手傴僂曰如天惠澤將何以報答衆口一辭言下卽涕多見其同得之秉彝至於杆城郡安集一款則目下所集若爾戶先已登聞其後又有永興流民之來居伊川一戶聞風移接楊口移居一戶亦爲還接而麟蹄移居三戶及洪川移居一戶亦當於秋後還集之意邑報來到大抵較看首尾三式之籍則每式戶總漸次增加至於今式則比癸卯總所縮爲二百餘戶到今閭閻人民稍稍成樣淍殘之跡比他邑不甚懸絕土廣人稀之憂今則大勝於往年云則自此恐無過煩東顧之憂而第臣先到監營時已聞本郡戶錢軍總結役三弊之爲杆民難支之疾苦流者之不返居者之欲去職由於此云矣及到該郡擁馬遮道之訴衆口如一不勝紛紜者皆以三弊爲說臣亦參以事情則群籲果不誣矣其弊源竝開錄于後餘外下敎諸條沿路弊瘼一一條列于下以備乙覽杆城郡一年應捧凡係民力之所出者依下敎修成册亦爲齎來杆城金洞里新燒三戶高城黑淵里新燒二戶蠲減諸節一依備關擧行襄陽洞山津新燒十三戶家藏被燒旣爲蕩然其所蠲恤與兩邑新燒戶宜無異同而以便宜擧行事且有備關故亦以一體蠲減之意知委本府杆城燒戶之所應貢獻物種關問該郡使之一竝蠲減矣及見邑報則海民被燒只爲二名而貢獻物膳每自詳定給價例爲都定於一津初無分排於各人則其名下數爻難以區別惟當一年內勿責於渠輩云高城元燒戶二十八戶追後蠲恤諸條依襄陽例竝與前日陳聞者更此後錄一杆城海戶積年痼弊比平民不啻十倍矣年前因朝令嶺東各邑擧皆大釐革則在今所應之役比前幾減十之五六此實莫大之惠不無稍足之實效在今未革者只是營主人役價而本郡之一年收斂海戶者爲一百四十五兩外此嶺東八邑亦皆有之通以計之九邑合爲八百餘兩云一蔘弊則蔘價添補次賣鄕賣校錢六千兩十五生殖年年上下故民不支堪流亡日尋便成鬼錄指徵無處矣去丁未郡守李冣源釐正時十兩蔘特命京作貢故十兩蔘添補條利錢一千一百五十三兩八錢五分自在蕩減而餘在蔘十六兩添補條利錢一千八百四十六兩一錢五分若一例存本生殖則不出數年必當爲弊自如故所謂債簿一竝付丙後不足添補價元數一千八百四十六兩一錢五分內一百三十二兩三錢三分自營門以軍加補蔘價中除出給代三十一兩九錢二分自本官添補一千六百七十一兩九錢則新創戶錢大戶一兩五錢中戶一兩三錢小戶九錢殘戶四錢殘殘戶三錢式一從家坐次第逐年收斂於民間故雖稍實戶尙難辦納況小殘戶乎至於海驛僧戶一體分定尤是曾所未有之事其所稱冤比平民有加矣當初變通固出於萬不獲已而今若仍置戶斂則弊復如前未見流戶之還集徒致居民之渙散其所矯捄在所不已而以臣生疏左思右量變通沒策卽與道臣多般往復商量則道臣以爲今於蔘弊一節誠可謂無奈何若除此邑之弊則他邑之弊亦皆如此朝家一視之道不宜一施一否若欲幷他邑而爲之則雖數十萬之財難以措處曾於江陵倅之疏論本府蔘弊也朝家至令道臣論啓而不得已防塞云臣旣伏承探來之下敎故玆敢擧槪略陳亟令廟堂從長講確趁卽稟處俾杆民得以奠業安堵之地一乾鳳寺僧弊一自癸甲後緇徒大縮寺樣淍殘矣其所應納雜種戊申年間已多除減又於昨年道臣釐革時紙地雜種太半蠲減目今所餘皆是營邑不得已公私用如干紙地繩鞋物種等物或受價或無價備納而不甚爲多自此以後僧徒之前日逃去者次次還集且邑中新創場布故其紙鞋爲業者亦或聊賴則目今所見雖不如癸甲前繁盛而寺樣饒足人皆謂道內中爲最一本邑實元結三百八十八結零詳定出賦比他邑倍重去戊寅自朝家特軫此弊每結錢五錢租三斗六升式減給甲辰又令每結錢五錢租三斗六升式減給而目下元田畓每結所徵猶不下十七兩零續田五十二結零每結亦爲十三兩零其所納較他邑不啻過多大抵該邑土地自來瘠薄一結應役所餘無多故民多流散田多陳荒今春近百結減總之命實是無前之大惠自此以後幸免白地之徵而至於常賦之太過實無矯捄之道此實一邑莫大之弊小民難支之端合有斟量變通之道而田政至重下詢廟堂處之一本郡民戶雖爲二千二十餘戶除其幼校三班官屬官軍官五驛卒五津海夫兩寺僧徒又除其諸般應頉之類則實民戶不過七百餘戶而各樣軍總合爲一千八百四十七名之多故一家內雖有父子兄弟五六人一身二三疊役事甚可矜宜有釐正而尙不得其方元軍額則猝不可擧論而其中自他邑移來條爲二百十二名此則開錄于後令道臣從便酌量或還付本邑或移送他道則目下民情稍可息肩一襄陽續田一事營邑不得擅斷至今爲弊蓋此續田在初戊子量時以其磽确最薄種穀不實實難置諸元田者歸之續田秩帳付一百四十結內四十五結則以其成川浦落往在辛卯年間已爲頉減其餘九十五結尙在元總而亦於其中流來陳廢今爲五十結許而或自監營略略給災而厥數至少猶未免白徵衆訴遮道一辭呼冤且以杆城郡今春百結減總之政爲其向隅之至冤呼訴不勝紛紜細察本事則其言果是實狀旣知白地之徵合有變通之擧續田雖異元結田政本自體重令廟堂稟處裁減之道恐合事宜一原州壤接忠堤驪砥等四邑嶺阨無人之地無非逋逃之數而旣無兵營鎭將戢盜之政專委中軍而每以無聲望殘弁差送故全昧窺察之方反致平民之繹騷至於軍政全無主管者矣今若以有聲望已經邊地者擇差下送使之着意主管或依咸興平壤例爲陞資階則自當擇人庶有實效而事係官制請令廟堂稟處一原州還穀中唐米爲五千五百餘石之多而穀品之麤荒便同皮唐分給時民皆不願捧糴時徒爲巨弊且不宜土取辦亦難營邑皆欲換作而難於準折尙不得矯捄今若依詳定價發賣而以相當穀待秋貿充則可除流來久弊而還穀體重令道臣論啓恐合事宜一江陵有還上過多及蔘火田白徵之弊蓋本府還穀各名色合爲五萬一千餘石內嶺西各倉會付爲三萬七千餘石以此多數勤分於嶺西六面道臣已悉此弊欲爲從便移轉而隣近諸邑實無移送之處矣今若限三分之一作錢移送還穀不足之邑則少紓嶺西民一分之弊蔘火田則每結收捧爲三十兩比元田常賦不翅三倍有餘而著爲詳定所付之式故永作不易之規民不起耕雖至屢年陳荒曾不災頉作者雖有流亡勒徵隣族實爲嶺西民第一疾苦故往在丁丑因繡啓特減三十三結零丁酉又因繡行更減二十四結零丙午又蒙二十七結零特減之思前後三次所減皆以漁鹽稅結錢等條件給代此已莫大之實惠而時存爲四十一結零稅錢爲一千二百五十一兩其應役比元田與火粟爲三倍之稅其爲民弊莫大於此今雖欲減給蔘價不足克補無路臣於到府之時一境民人十百爲群擁馬泣訴聞甚矜惻而事係上供智乏善策有不敢論列請令廟堂稟處一麟蹄處在絕峽大同旣入於山郡作布秩獨於田稅以米太本色上納故每因船路之不便以致上納之愆滯今番伊川等五邑作錢之後民皆請依伊川例作錢萬端呼訴係是民情故敢此陳聞請令廟堂稟處高城郡元燒戶二十八戶蠲減數爻田稅布五疋一尺二寸大同布五疋十四尺六寸竝蕩減大同米太租錢及結錢續結錢待秋成以各人名實結磨鍊蕩減後給代次戶役洞役及有身役十二名身布代錢二十四兩前啓時乙竝蕩減大中戶新還上各穀六十一石一斗九升前啓時已停退小殘戶新還上各穀六十四石五斗七升舊還上各穀一石一斗五升益蕩減杆城郡他邑移束軍保數爻騎兵歙谷來四名瑞山來二名坡州來二名寧越來二十名禁衛保平康來一百七十一名洪川來八名矜川來二名麻田來一名砲保坡州來一名選武軍官坡州來一名合二百十二名○備局啓言杆城等三邑慰諭御史洪大協書啓有草記稟處之命矣取見其書啓則其一營主人役價收斂海戶之弊也嶺東海夫之弊纔因特敎行大釐革之政此等些少餘存今不必更論其一杆城補蔘價錢一千六百七十一兩零戶斂之弊也關東補蔘無邑不弊今於杆城一邑難以着手而第其戶數都合二千二十戶此至少之邑也曾前十兩蔘雖作京貢所餘十六兩以其邑戶之總較之不可謂不多且聖意特遣繡衣必欲矯其宿弊使民還集而繡衣書啓以海驛僧諸戶亦不免同入於戶錢之科縷縷說弊在朝家軫恤之政不宜一例防塞然任土之貢不可全廢就貢蔘十六兩之中以其十兩作爲京貢六兩以本蔘使之上納則所謂添價戶錢雖拔去海驛僧三色戶斂之減數當過其半於杆民豈不爲大惠乎第念十兩蔘若令京作貢則朝家添給當爲四百兩此則以常賑耗條從優劃出以備一年所添四百兩之數而其贏餘之耗上生耗者限以幾年一年所剩可以作四百兩錢然後最初劃出之穀依其數還報常賑廳實爲在公無失在民爲惠此原州有已例矣其數爻多寡年條久近所當令道臣另加商量更爲狀聞而第念丁未本色蔘十兩減給時初無添給之事只以原價送于內局以爲帖蔘換用之資今亦依此例自本道直以原定價納于該廳自該廳送于內局其所需用使之一如丁未設施之例則公私兩便無過於此如是區處之後上項所稱常賑耗條作錢四百兩之規不必擧論以此分付道臣恐爲得宜其一乾鳳寺昨年釐革實惠旣多今不必更論其一杆城實元結出賦比他邑倍重之弊也朝家爲念賦重戊寅甲辰連次減給卽今所徵元田畓則不下十七兩續田則爲十三兩零嶺東以其土瘠之故前日量田之時一結所定之地較視三南殆過二三結所定故結役所納以外面驟聞似或太重而其本則亦有委折所云十七兩十三兩未必過多而書啓中旣以所納較他邑不啻過多爲言此亦分付道臣較量列邑田賦本邑果不免過多則其所減給之方具意見量宜狀聞後更爲稟處恐似便好其一杆城各樣軍總疊役之弊也今以書啓所論觀之疊役痼弊實爲可矜而見今八路郡縣何邑無此弊乎日前北伯狀啓中永興軍保移送他邑之請覆啓防塞則何可於此而獨爲下手此則仍舊貫之外恐無他道其一襄陽續田白徵之弊也其所陳廢至爲五十結則小民稱冤固應爾也杆城百結減總旣在今春則襄民向隅安得不然分付道臣陳廢之果爲幾結更爲摘奸狀聞後稟處爲宜其一原州中軍各別擇差事也本營戢盜之政自來疏虞若依成興平壤例爲武弁陞資之窠則其所擇人自在其中而但念如是變通其居處儀衛雖不以別般財力有所增加果無所妨乎此亦使道臣量度事勢狀聞後稟處恐似未晩其一原州還穀中唐米五千五百石零作錢之請也穀不宜土民不願受徒爲流來之弊依詳定價發賣待秋相當穀貿充實合便宜依所請許施之意分付道臣其一江陵還上過多及蔘火田白徵之弊也嶺西六面還多之弊旣至於此則二萬七千石內限三分一作錢移送穀不足之邑實爲多便依所請許施蔘火田每結三十兩收捧賦斂之重何至於此前後三次特減之恩至矣盡矣今何可更論而旣知其隣族勒徵爲第一疾苦則不可不有所軫恤餘存四十一結零內特減二十結其所給代依前以魚鹽稅結錢等條件使之擧行之意分付道臣爲宜其一麟蹄田稅米太作錢上納之請也惟正之供猝難立談間變通請與戶判爛漫商議後後日登對時稟處允之敎曰賑耗四百金之劃付卽公私兩便之事今雖不入於添價便屬杆民口吻中物則以此物救他弊亦一兩便之政最其中難支而切矜者無過於軍役疊徵莫曰牛羊何擇此邑民事正當拔例留心之時旣聞之何可一任其爲弊乎移來總額之還屬各邑不但移疾有嫌其爲零瑣莫甚孰若快除一營之納乎聞訓局砲保爲一百六十七名云特爲除減而給代與取剩充本事依草記施行事分付該道大抵杆邑流戶之還集比之所料猶甚多幸此必前倅李冣源誠心矯救不負前席奏對之意而然豈不可尙似此之人宜有獎勵今日政難治邑陞遷更責來效今番近二百燒戶一望間屋廬依舊入處賴是道伯之勤孜如使邑倅不得其人豈有是也該郡守李在沆待戶口加增令道臣列錄狀聞後卽除陞品邑該邑增戶事方書付案頭以待對揚之勤慢爲道伯守宰者雖欲放忽得乎至於襄陽之各弊亦頗整頓云後益殫心事一體嚴飭之意竝卽行會